新樂府 隋堤柳	憫亡國也
作者：白居易
朝代：唐

paragraphs: 隋堤柳，歲久年深盡衰朽。
風飄飄兮雨蕭蕭，三株兩株汴河口。
老枝病葉愁殺人，曾經大業年中春。
大業年中煬天子，種柳成行夾流水。
西自黃河東至淮，綠陰一千三百里。
大業末年春暮月，柳色如煙絮如雪。
南幸江都恣佚遊，應將此柳繫龍舟。
紫髯郎將護錦纜，青娥御史直迷樓。
海內財力此時竭，舟中歌笑何日休。
上荒下困勢不久，宗社之危如綴旒。
煬天子，自言福祚長無窮，豈知皇子封酅公。
龍舟未過彭城閤，義旗已入長安宮。
蕭牆禍生人事變，晏駕不得歸秦中。
土墳數尺何處葬，吳公臺下多悲風。
二百年來汴河路，沙草和煙朝復暮。
後王何以鑒前王，請看隋堤亡國樹。